紀懷贈李六戶曹崔二十功曹五十韻
作者：元稹
朝代：唐

paragraphs: 昔冠諸生首，初因三道徵。
公卿碧墀會，名姓白麻稱。
日月光遙射，煙霄志漸弘。
榮班聯錦繡，諫紙賜牋藤。
便欲呈肝膽，何言犯股肱。
椎埋衝斗劒，消碎瑩壺冰。
赤縣纔分務，青驄已迥乘。
因騎度海鶻，擬殺蔽天鵬。
縛虎聲空壯，連鼇力未勝。
風翻波竟蹙，山壓勢逾崩。
僇辱徒相困，蒼黃性不能。
酣歌離峴頂，負氣入江陵。
華表當蟾魄，高樓挂玉繩。
角聲悲掉蕩，城影暗稜層。
軍幕威容盛，官曹禮數兢。
心雖出雲鶴，身尚觸籠鷹。
竦足良甘分，排衙苦未曾。
通名參將校，抵掌見親朋。
喣沫求涓滴，滄波怯斗升。
荒居鄰鬼魅，羸馬步殑㱥。
白草堂簷短，黃梅雨氣蒸。
霑黏經汗席，颭閃盡油燈。
夜怯餐膚蚋，朝煩拂面蠅。
過從愁厭賤，專靜畏猜仍。
旅寓誰堪託，官聯自可憑。
甲科崔並騖，柱史李齊昇。
共展排空翼，俱遭激遠矰。
他鄉元易感，同病轉相矜。
投分多然諾，忘言少愛憎。
誓將探胏腑，恥更辨淄澠。
會宿形骸遠，論交意氣增。
一心吞渤澥，戮力拔嵩恆。
語到磨圭角，疑消破弩癥。
吹噓期指掌，患難許檐簦。
鎩翮鸞棲棘，藏鋒箭在弸。
雪中方覩桂，木上莫施罾。
且泛夤沿水，兼過被病僧。
有時鞭欵段，盡日醉儚僜。
躡屐看秧稻，敲船和採菱。
叉魚江火合，喚客谷神應。
嘯傲雖開口，幽憂復滿膺。
望雲鰭撥剌，透匣色騰凌。
每想潢池寇，猶稽赤族懲。
夔龍勞算畫，貔虎帶威稜。
逐鳥忠潛奮，懸旌意遠凝。
弢弓思徹札，絆驥悶牽緪。
運甓調辛苦，聞雞屢寢興。
閑隨人兀兀，夢聽鼓鼟鼟。
班筆行看擲，黃陂莫漫澄。
騏驎高閣上，須及壯時登。